SIRI เผยมียอดรอรับรู้ฯคอนโด Q3/58 ราว 6.6 พันลบ.มั่นใจทั้งปีรายได้โตตามเป้า
SIRI เผยมียอดรอรับรู้ฯคอนโด Q3/58 ราว 6,600 ลบ.มั่นใจทั้งปีรายได้โตตามเป้าที่ 22,000 ล้านบาท
9 ก.ค. 2558

นายอุทัย อุทัยแสงสุข รองกรรมการผู้จัดการอาวุโสสายงานพัฒนาธุรกิจและพัฒนาโครงการคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า สำหรับในไตรมาส 3 นี้บริษัทมียอดรอรับรู้รายได้คอนโดมิเนียมในอีก 6,600 ล้านบาท
โดยเตรียมพร้อมที่จะส่งมอบโครงการคอนโดมิเนียมสร้างเสร็จสมบูรณ์พร้อมให้ลูกค้าเข้าอยู่อาศัยในไตรมาสนี้อีก 5 โครงการ ทั้งกรุงเทพฯ และต่างจังหวัด จากเป้าการส่งมอบโครงการคอนโดมิเนียมทั้งหมด 17 โครงการในปีนี้ ซึ่งจะทยอยโอนที่อยู่อาศัยคุณภาพให้แก่ลูกค้าตามแผนงานอย่างต่อเนื่องทั้งในกรุงเทพฯและต่างจังหวัด
นอกจากนี้ โครงการ”ดี คอนโด กาญจนวนิช หาดใหญ่”ซึ่งเพิ่งเริ่มโอนในเดือน มิ.ย.ที่ผ่านมาก็สามารถสร้างยอดโอนไปได้ถึง 560 ยูนิตภายในระยะเวลาเพียง 1 เดือนแรกที่เริ่มโอน นับว่าเป็นยอดตอบรับการโอนคอนโดมิเนียมที่สูงและเร็วมากเป็นประวัติการณ์ และล่าสุด โครงการ“นายน์ บาย แสนสิริ”ติดรถไฟฟ้าวงเวียนใหญ่เพียง 150 เมตร และอยู่ริมแม่น้ำเจ้าพระยา ก็มีลูกค้าทยอยโอนอย่างต่อเนื่อง ตั้งแต่เริ่มส่งมอบโครงการให้แก่ลูกค้าเมื่อเดือน มิ.ย.ที่ผ่านมา 
ทั้งนี้ ผลจากการที่ลูกค้าทยอยโอนต่อเนื่อง ทำให้บริษัทมั่นใจได้ว่ารายได้รวมของคอนโดมิเนียมในปีนี้จะเป็นไปตามเป้าที่ตั้งไว้ที่ 22,000 ล้านบาทอย่างแน่นอน